b"\n_START_ARTICLE_\nEscola de Heidelberg\n_START_PARAGRAPH_\nL'Escola de Heidelberg fou un moviment art\xc3\xadstic de pintors australians encap\xc3\xa7alat per Tom Roberts que es van con\xc3\xa8ixer en la trobada de pintors d'Eaglemont (Heidelberg, Vict\xc3\xb2ria, Austr\xc3\xa0lia), el qual, posteriorment, fou denominat impressionisme australi\xc3\xa0.\n_START_SECTION_\nCaracter\xc3\xadstiques\n_START_PARAGRAPH_\nL'art caracter\xc3\xadstic d'aquesta escola (basat en les pintures impressionistes a l'aire lliure) recollia temes pr\xc3\xb2pis de la regi\xc3\xb3 i va estar molt vinculat a l'aparici\xc3\xb3 d'una literatura australiana aut\xc3\xb2ctona. Es va desenvolupar entre el 1888 (centenari d'Austr\xc3\xa0lia) i el 1901. La manca de suport local i el desig d'aprendre i adquirir experi\xc3\xa8ncia a l'estranger, per\xc3\xb2, van fer que cap al 1900 la majoria dels membres del grup ja s'hagu\xc3\xa9s traslladat a Europa. Tanmateix, la seua visi\xc3\xb3 de la vida i el paisatge australians va dominar l'art australi\xc3\xa0 de la d\xc3\xa8cada del 1920 i, fins i tot, va trobar nous seguidors en l'obra d'alguns paisatgistes australians i pintors del realisme social de d\xc3\xa8cades posteriors."